FI Euroopan unionin virallinen lehti CE 88/611

(2004/C 88 E/0631)

KIRJALLINEN KYSYMYS E-1342/03

esittäjä(t): Benedetto Della Vedova (NI) komissiolle

(9. huhtikuuta 2003)

Aihe: Oikeus uskonnonvapauteen Intiassa

Luoteis-Intian Gujaratin valtion edustajakokous hyväksyi 26. maaliskuuta hallituksen aloitteesta lain, joka koskee uskonnollista pakkokäännyttämistä.

Lähetystyön uutistoimisto MISNA on pannut merkille jotain ennakkotietoja lain sisällöstä:

a) pakkokäännyttämistä harjoittava henkilö voi saada jopa kolmen vuoden vankeustuomion ja 50 000 rupian sakon (yli 1 000 euroa);

b) käännyttämistä pidettäisiin laillisena ja seuraamuksettomana ainoastaan, jos se olisi viranomaisten tunnustama ja alueellisen oikeuden tuomarin virallisesti hyväksymä;

c) vilpittömyyteen ja vapaaehtoisuuteen perustuva käännytys, jolla ei kuitenkaan ole toimivaltaisen tuomarin valtuutusta, voi johtaa käännyttäjän jopa vuoden vankilatuomioon ja 1 000 rupian sakkoon (noin 20 euroa).

Poliisi on järjestänyt samanaikaisesti tutkimuksen, jossa kerätään tietoja kristityistä vuosilta 1998—2003. Tutkimuksessa selvitetään henkilömäärä, alueelle saapumisen syy, käännytettyjen lukumäärä, kyseisenä aikana syntyneiden lapsien lukumäärä sekä kristittyjen ja muihin uskontokuntiin kuuluvien henkilöiden väliset avioliitot.

Tämä laki, joka on jo voimassa muissa Intian osavaltioissa kuten Tamil Nadussa, Madhya Pradeshissa ja Orissassa, on aiheuttanut vainoja ja jännitteitä kristittyjä ja islamilaisia vähemmistöjä kohtaan, eikä ole ihme, että Bharatiya Janata -puolue, joka johtaa Intiaa tällä hetkellä, on valinnut tämän käytännön.

— Onko komissio tietoinen siitä, mitä tapahtuu Intiassa ja erityisesti edellä mainituissa osavaltioissa?

— Aikooko komissio painostaa Intian liittovaltiota, kunnes Gujaratin viranomaiset lopettavat menettelyn, joka on täysin Intian lakien vastainen, kuten erityisten yhteisöjen tai uskonnollisten ryhmien rekisteröinnin?

— Minkälaisia diplomaattisia painostuskeinoja komissio aikoo käyttää taatakseen Intian kansalaisille täydellisen uskonnonvapauden, joka on tunnustettu ihmisoikeuksien yleismaailmallisessa julistuksessa ja johon liittyy myös oikeus kääntymiseen?

Christopher Patteriin komission puolesta antama vastaus

(16. toukokuuta 2003)

Komissio on tietoinen Gujaratin valtion edustajakokouksen aikomuksesta säätää ”uskonnonvapauslaki”, jonka arvoisa parlamentin jäsen on ottanut esille, ja että tämä laki saattaa vaikuttaa kielteisesti uskonnollisiin vähemmistöihin. Kuten parlamentin jäsen on huomauttanut, tämä ongelma ei koske ainoastaan Gujaratia, vaan vastaavia määräyksiä on muissakin valtioissa kuten Tamil, Nadu, Madhya Pradesh ja Orissa, mikä antaa sen vaikutelman, että tällainen lainsäädäntö valtion tasolla saattaisi levitä laajemmallekin. Toistaiseksi lakiehdotuksen tekstiä ei ole vielä saatu, mutta komissio tulee tietenkin seuraamaan kehitystä tarkasti.

Komissio on samaa mieltä parlamentin jäsenen kanssa siitä, että tämäntyyppinen kansallinen lainsäädäntö voi rajoittaa intialaisia harjoittamasta uskonnonvapauttaan.

Komisssio käsittelee tätä kysymystä samalla tavalla kuin muita demokratiaan ja ihmisoikeuksiin liittyviä kysymyksiä Intiassa, toteuttamalla hyväksyttyä toimintalinjaansa säännöllisellä ja jatkuvalla rakentavalla vuoropuhelulla Intian hallituksen kanssa.